ผ่านร้อนผ่านหนาว
วันนี้ ครบรอบ 23 ปีเต็มน.ส.พ.ข่าวหุ้นธุรกิจ วันนั้น 16 ก.ย. 37 ดัชนีตลาดก็อยู่ในระดับนี้ในราว 1,600 จุด วันนี้ก็ขยับมาในระดับ 1,600 จุด บวกนิดหน่อยเช่นกัน
15 ก.ย. 2560

ขี่พายุทะลุฟ้า : ชาญชัย สงวนวงค์
วันนี้ ครบรอบ 23 ปีเต็มน.ส.พ.ข่าวหุ้นธุรกิจ วันนั้น 16 ก.ย. 37 ดัชนีตลาดก็อยู่ในระดับนี้ในราว 1,600 จุด วันนี้ก็ขยับมาในระดับ 1,600 จุด บวกนิดหน่อยเช่นกัน
มูลค่าหลักทรัพย์รวมหรือมาร์เก็ต แคปในวันนั้นอยู่ที่ 3.5 ล้านล้านบาท พี/อีตลาดอยู่ที่ 31 เท่า สูงปรี๊ด! 
ชาวหุ้นที่อยู่ในตลาดตอนนั้น ไม่ได้คาดคิดเลยแม้แต่น้อยว่า อีก 3 ปีต่อมาจะเกิดสึนามิ “ต้มยำกุ้ง” ในปี 2540 และเจอกับความตกต่ำของตลาดที่ดัชนีมุดหัวลงไปที่ 207 จุดในปี “เผาจริง” 2541
แต่เดี๋ยวนี้ มูลค่าหลักทรัพย์รวม16.3 ล้านล้านบาท มากกว่าผลิตภัณฑ์มวลรวมในประเทศหรือ GDP ประมาณ 14.7 ล้านล้านบาท ซึ่งก็เป็นไปตามความตั้งใจของอดีตนายกรัฐมนตรีคนหนึ่งที่ต้องการทำมาร์เก็ต แคปตลาดหุ้นให้เหนือกว่า GDP
อันแสดงถึงว่า ประเทศมีความมั่งคั่งระดับหนึ่งพอมารองรับตลาดทุนของประเทศที่แข็งแกร่งขึ้นได้ ซึ่งเดี๋ยวนี้ปณิธานดังว่าก็สมความตั้งใจแล้วล่ะ
ตลาดหุ้นไทยเป็นตลาดที่มีมูลค่าซื้อขายสูงสุดเป็นอันดับ 1 ในอาเซียน แซงหน้าสิงคโปร์ไปแล้ว
ตลอด 23 ปีที่ผ่านมา ตลาดหุ้นไทยมีเรื่องราวครบทุกรสชาติ สุข โศก สมหวัง ผิดหวัง ดีใจ เสียใจ คลุกเคล้าสลับเปลี่ยนหมุนเวียนกันมาไม่ขาดสาย
ข่าวหุ้นธุรกิจก็อยู่เป็นเพื่อนนักลงทุนทั้งยามสุขยามทุกข์มาเช่นนี้แหละครับ เราเคยมีอดีตร่วมกันที่ดัชนีตลาดเฟื่องฟูสูงสุดที่ 1,753 จุดช่วงต้นปี 37 และดัชนีต่ำสุดยุคลำเค็ญ 207 จุดช่วงปี 41
ทุกเช้าตรู่ เว้นวันหยุดเสาร์-อาทิตย์และวันนักขัตฤกษ์ เราก็ได้พบกันแหละครับ
สโลแกนคำว่า “กระบอกเสียงอิสระแห่งตลาดทุน” นั่นหมายถึงว่า ข่าวสารต้องเที่ยงธรรม ไม่ตกเป็นเครื่องมือรับใช้ผลประโยชน์ใคร และไม่รับอามิสสินจ้างใดที่ทำให้ตัวหนังสือแปดเปื้อนเป็นอันขาด
โปร่งใส เที่ยงธรรม ทันเวลา และรู้ก่อนใคร นั่นคือสุดยอดปรารถนาในการทำงานของทีมงานข่าวหุ้นธุรกิจแล้ว
ในยุคแห่งความยากลำบากปีต้มยำกุ้งที่ชาวไทยเศร้าหมองไปทั่วประเทศ องค์กรข่าวหุ้นธุรกิจแห่งนี้ เคยต้องจ่ายเงินเดือนกันแบบเสมอภาคสังคมนิยม ทั้งลูกน้อง-เจ้านายรับเงินเดือนกันไปแค่เดือนละ 6,000 บาทเท่านั้น
แต่คุณภาพงานมิได้ตกต่ำไปด้วยเลย มีแต่จะเพิ่มพูนขึ้นๆ ทุกๆ ปี
ปณิธานสูงสุดในการทำงาน คือโปร่งใส เที่ยงธรรม ทันเวลา และรู้ก่อนใคร ก็ยังปฏิบัติได้ครบครัน มิได้สูญหายตกหล่นไปไหน
ยิ่งยามนักลงทุนมีทุกข์ ข่าวหุ้นธุรกิจยิ่งต้องทำงานหนักเพื่อคลายทุกข์ชาวหุ้น เราเป็นเพื่อนที่ทิ้งกันไม่ได้หรอก
ข่าวหุ้นธุรกิจถึงได้มีวันนี้ มีวันที่ยืนหยัดมีลมหายใจมาได้ถึง 23 ขวบปี ทำหน้าที่ทั้งคลายทุกข์และชี้ช่องรวยตลอดจนการเตือนภัยแด่นักลงทุน
ถึงเดี๋ยวนี้ก็เป็นองค์กรที่ไม่ร่ำรวยมาก แต่ก็ไม่ยากจนเหมือนแต่ก่อน กิจการแผ่ขยายไปหลายช่องทาง เพื่อให้เนื้อหาสาระข่าวหุ้นธุรกิจเข้าถึงผู้อ่านทุกช่องทางทั้งการดู การฟังและการชม
เรามีช่องทางเผยแพร่ข่าวหุ้นธุรกิจทั้งในแพลทฟอร์มของหนังสือพิมพ์ซึ่งเป็นเรือธงใหญ่ ข่าวหุ้นออนไลน์ซึ่งรายงานข่าวสารประจำวันได้อย่างทันท่วงที ข่าวหุ้นเจาะตลาดออนเรดิโอทาง FM98.5 สปริง เรดิโอ ข่าวหุ้นเจาะตลาด ออนทีวีทางช่องสปริงนิวส์ และข่าวหุ้นทีวีออนไลน์
ขอบพระคุณสปอนเซอร์ ขอบพระคุณแฟนคลับข่าวหุ้นทุกช่องทาง ที่ทำให้มีเรา ข่าวหุ้นธุรกิจวันนี้